google/wiki40b huggingface dataset:
החברה לשירותי איכות הסביבה

פעילות החברה

סל השירותים של החברה כולל בין היתר שרותי מעבדה אנליטית לגורמי חוץ, שרותי אנליזה וניטור אויר, ייעוץ ומידע בנושאי אקולוגיה וחומרים מסוכנים, אחזקה וכיול של מכשירי ניטור, בדיקות סקר בקרקעות מזוהמות, שרותי מעבדה לבדיקת גז רדון ולזיהוי רדיונוקלואידים בחומרי בניה, מחזור מסנני שמן, מחזור פלואורסצנטים ועוד.
פעילויות החברה נעשות תוך שמירה על התקנים, כללי הבטיחות, וכן על בטיחות וגהות העובדים ותושבי הסביבה. כמו כן, החברה משתפת פעולה עם ארגוני סביבה, העוסקים ומטפלים באיכות והגנת הסביבה.
נוסף לפעילות העסקית, עוסקת החברה גם בהנחלת אחריות סביבתית חברתית בקהילה. החברה נוטלת חלק בפורום ציבורי העוסק בהגנה על הסביבה, מפיקה מערכי הדרכה ולימוד שעוסקים בטיפול בפסולות מסוכנות ובשמירה על איכות הסביבה וכן יוזמת פרויקטים משותפים שונים בנושאי סביבה. במסגרת פעילות זו.
החברה מקיימת קשרים עם חברות בינלאומיות העוסקות בתחומים הנושקים לתחומי העיסוק של החברה לשרותי איכות הסביבה.
בחודש אוקטובר 2015 אישר קבינט הדיור את הצעתם של השר להגנת הסביבה, אבי גבאי, ושר האוצר, משה כחלון, כי החברה - בתיאום עם רשות מקרקעי ישראל ורשות החברות הממשלתיות - תהיה "זרוע הביצוע" של ממשלת ישראל, לעניין שיקום קרקעות המדינה.
לענה דרקונית

תיאור

הלענה הדרקונית היא עשב רב-שנתי הצומח לגובה של עד מטר וחצי, עם גבעולים מפוצלים לגבעולי משנה פעמים רבות. העלים דמויי להב, ארוכים וצרים, שפתם תמימה וצבעם ירוק מבריק. הצמח נושא תפרחות המונות עד 40 פרחים קטנים בגוון ירוק צהבהב. חלק מזני הלענה הדרקונית שתורבתו למאכל אינם פורחים כלל.

השפעה בריאותית

טרגון מכיל חומר טעם המזכיר אניס, הקרוי אסטרגול. חומר זה נמצא כגורם מסרטן וטרטוגן בעכברים. בדיקה של האיחוד האירופי הראתה שגם בצריכה גבוהה פי 100 עד 1000 מזו של האזרח הממוצע, לא נראה שהאסטרגול משפיע לרעה על בריאותם של בני אדם.
לעיסת גבעולי טרגון גורמת לאלחוש הפה, והייתה בשימוש החל מימי יוון העתיקה כפתרון זמני לכאבי שיניים. עם זאת, מקורות אחרים מזהירים שלא להתמיד בלעיסת טרגון למטרה זו מעבר ל-4 שבועות.
החל מתקופת האימפריה הרומית היה העשב בשימוש להקלה על בחילות ולשמירה על עירנות במסעות ארוכים. במאה העשירית כתב רופא ערבי כי הטרגון מומלץ לחולים הסובלים מהיעדר תיאבון.

טרגון צרפתי

זן שתורבת לצרכים קולינריים. הצמח עקר, כלומר אינו מתרבה על ידי זרעים אלא באמצעות ייחורים בלבד. פעמים רבות הצמח כלל אינו מגיע לכדי שלב פריחה. זהו צמח עשבוני רב שנתי, שנכנס בעונת החורף לתרדמה בה עליו וענפיו מתייבשים, וחוזר לצמוח באביב. מעדיף שמש ואדמות לא מאוד לחות. טעמו חזק.

טרגון רוסי

צמח עשבוני רב-שנתי, הצומח בטבע לגובה של כמטר. מעדיף קרקעות עזובה יבשות, ומתרבה היטב בטבע. טעמו וריחו חלשים באופן ניכר בהשוואה לטרגון הצרפתי. לעומת זאת, ענפיו מניבים עלים רבים יותר, והוא נחשב זן מתאים לסלטים וכתוספת לתבשילים. ניתן לבשל את הגבעולים הצעירים כתחליף לאספרגוס בתבשילים שונים. מתרבה מזרעים וייחורים.

שימושים קולינריים

לענה דרקונית היא אחד מעשבי התיבול המשמשים באוסף fines herbes הצרפתי, לצד עירית, תמכה ופטרוזיליה, ולעיתים מוסיפים אותה גם לתערובת התבלינים הרב דה פרובאנס. במטבח הצרפתי היא משמשת לרוב לתיבול של עופות, דגים ותבשילי ביצים. לענה דרקונית היא חלק חיוני מרוטב ברנייז, ואחד ההבדלים הבולטים בינו לבין רוטב הולנדז. לעיתים מוסיפים ענפי לענה דרקונית לחומץ על מנת לשפר את טעמו.
בחלק ממדינות חבר המדינות, כגון גאורגיה, ארמניה, רוסיה ואוקראינה, משווק משקה תוסס בטעם לענה דרקונית, תחת המותג "טַרחוּן" (Тархун). משקה זה נצבע בירוק בוהק.
שמואל אבואב

ביוגרפיה

אבואב עשה שנת שירות באור עקיבא במסגרת גרעין עודד הראשון שהיה ביישוב (1976–1977). שירת בחיל השריון כמפקד פלוגה בדרגת סרן (1977–1981). בין השנים 1982–1989 שימש מנהל מתנ"ס בקריית טבעון. בגיל 30, נבחר אבואב לראשות המועצה המקומית קריית טבעון ובתפקיד זה כיהן שלוש כהונות רצופות, בשנים 1989–2004, מטעם רשימת אמת (מפלגת העבודה) ובלתי מפלגתיים. בזמן כהונתו כראש המועצה זכתה המועצה בפרס על ניהול כספי תקין, פרס המועצה לישראל יפה, פרס נשיא המדינה על פרויקט המחזור בשנת 2003.
בבחירות לכנסת ה-16 שובץ במקום ה-26 ברשימת העבודה-מימד, ולא נכנס לכנסת.
בשנת 2005 מונה למנכ"ל משרד הבינוי והשיכון ובשנת 2006, למנכ"ל משרד החינוך, תחת השרה יולי תמיר. באוקטובר 2007 מונה למנכ"ל עמותת "אור ירוק".
אבואב הוא בעל תואר ראשון במדעי החברה והרוח מהמכללה האקדמית לחינוך אורנים, ותואר שני במנהל שלטון מקומי מאוניברסיטת חיפה.
בפברואר 2017 מונה בשנית לתפקיד מנכ"ל משרד החינוך, תחת השר נפתלי בנט. מינויו נכנס לתוקף ב-20 במרץ 2017. לפי גישתו החינוכית אותה ביטא לאחר כניסתו לתפקיד: "בעבר הייתה מהות ההוראה לחבר את התלמידים אל הידע; ודאי שמהות זו אינה רלוונטית עוד, כי התלמידים מחוברים אל הידע בלא צורך במורה".
אבואב נשוי לרונה ואב לארבעה.
מברג

מברג הוא כלי עבודה שתפקידו להדק, לשחרר, להחדיר או להוציא ברגים. המברג מורכב מראש או מקצה שמותאם בצורתו לראש בורג, וממנגנון שמאפשר ליישם מומנט כוח שיסובב את קצה המברג.
מברג יד טיפוסי מורכב מידית אחיזה גלילית, המעוצבת כדי להתאים לאחיזת יד האדם, וממוט צירי המחובר שקצהו מותאם לסוג מסוים של ברגים. הגדלת קוטר הידית מגדילה את מומנט הכוח המופעל על קצה המברג ועל הבורג. ברוב סוגי הברגים נדרשת הפעלת כח בכוון צירי הנלווה לכח הסיבוב, וזאת במטרה להדק את קצה המברג אל קצה הבורג ומניעת החלקתו החוצה.
מברג רגיל מסתובב בכוח הידיים, אולם ישנם גם מברגים המסתובבים בעזרת מנוע חשמלי (מברגה חשמלית) או בעזרת מנוע אחר. למברגים רבים תכונות ותוספות שונות לרבות קצה גמיש, קצה מתחלף (לרוב מגיע בצדו סט ראשים מגוון), קצה מגנטי, מברג המכיל נורות לבדיקת הולכה (טסטר) ועוד. כמו כן ניתן למצוא מברגים בעלי מנגנונים שונים, כמו למשל מנגנון ראצ'ט.
ככלל אצבע - ככל שהמברג/בורג משוכלל יותר כך השימוש בו יהיה יותר פשוט וקל - למברג פיליפס אחיזה טובה יותר (מקדם חיכוך) בבורג פיליפס מאשר ממברג שטוח בבורג שטוח, למברג 'פוזידרייב' תהייה אחיזה טובה יותר בבורג 'פוזידרייב', למברג 'כוכב' תהיה אחיזה טובה יותר מפוזידרייב וכו'.
It Only Hurts When I'm Breathing

רקע וכתיבה

בדומה ל-"Whose Bed Have Your Boots Been Under?" ו-"The Woman in Me (Needs the Man in You)" השיר נכתב, הולחן והופק על ידי שאניה טוויין ורוברט "מאט". השיר הוא שיר בסגנון הקאנטרי-פופ, המשלב בתוכו גם את סגנון מוזיקת העולם וגם את סגנון המוזיקה העכשווית למבוגרים.
עם השיר הופיעה טוויין לראשונה ב-3 ביולי 2005, בפארק נובלן שבאירלנד.

הצלחה

השיר זכה להצלחה נאה בארצות הברית, כאשר נכנס אל המקום ה-71 במצעד הבילבורד הוט 100. במצעד שירי הקאנטרי הגיע אל המקום ה-18. במצעד השירים העכשוויים הגיע אל המקום ה-16, ובמצעד השנתי של המצעד אל המקום ה-20.
בנוסף לכך, זכה השיר למועמדות בטקס פרסי מוזיקת הקאנטרי הקנדי, בקטגוריית "שיר השנה".
קאוסטנטין, מלך הפיקטים

קורות חיים

ישנה סברה לפיה קאוסטנטין היה אחיו של אואנגוס, שמלך אחריו, וכי שניהם היו בניו של פרגוס מק אכדאך, מלך דאל ריאטה. כיום סבורים החוקרים כי שניהם היו נכדים או נינים של אואנגוס מק פרגוסה - מלך הפיקטים ולא של מלך דאל ריאטה.
ביחס לתקופת שלטונו של קאוסטנטין יש הערות מועטות בדברי הימים האירים - וככל הנראה ספרי דברי הימים שהוחזקו באיונה באותה עת לא שרדו עד ימינו. 
מסיבה זו, האזכורים של תקופת שלטונו מועטים. מהאזכורים המועטים ניתן ללמוד כי בתקופה זו פשטו הויקינגים על חופיה המערביים של סקוטלנד ושל אירלנד, וכי איונה הותקפה בשנת 789 וראש המנזר נוח מקינגראת' נהרג בהתקפה זו (כאמור ב"דברי ימי אלסטר"). מתקפות הוויקינגים אירוע בשנים 794–796, 798, 802 ו-806.
על פי דברי ימי אלסטר נערך בשנת 789 קרב בין קאוסטנטין לבין קונאל מק טאיג - קרב שהוביל ככל הנראה לתבוסתו של קונאל ולעלייתו לשלטון של קאוסטנטין בעקבות ניצחונו.
איזכורו השני של קואוסטנטין בדברי הימים הוא איזכור מותו בשנת 820.
ג'ון מפרדון מציין כי קאוסטנטן הקים את מנזר דאנקלד, ואנדרו מוייטאון מתארך את הקמת המנזר לשנת 815 אולם בהמשך מציין כי המנזר נוסד לאחר מותם של קרל הגדול והאפיפיור לאו השלישי.
קאוסטנטין היה אחד מתומכי המנזרים בנורת'מבריה וברשימות המנזר (שנכתבו בשנת 840 לערך) מצוין כי נאמרו לזכרו תפילות.
לאחר מותו של קאוסטנטין עלה לשלטון אחיו, אואנגוס, ולאחר מותו של אואנגוס עלה לשלטון דרסט, בנו של קאוסטנטין. ככל הנראה דומנל, בנו השני של קאוסטנטין, היה מלך דאל ריאטה בין השנים 811–835.

צלב דאפלין

צלב דאפלין אשר בעבר סברו שבא להנציח את ניצחונו של קנת מק אלפין על הפיקטים והפיכתו למלך סקוטלנד (בדומה לאבן סואנו) הוא למעשה צלב המנציח את קאוסטנטין - ושמו מוזכר על הצלב. ככל הנראה צלב אבן זה הוזמן על ידו או הוזמן לזכרו. על הצלב מוזכר השם "קוסטנטין פיליוס פירקוס" בלטינית: Custantin filius Fircus - "קוסטנטין בנו של פירקוס".
ישנה סברה לפיה סרקופג אנדרו הקדוש הוכן אף הוא עבור קונסטנטין, אבל מרבית החוקרים אינם מקבלים סברה זו.
יחיאל מיכל הולנדר

הרב יחיאל מיכל הכהן הולנדר (תרס"ח או תר"ע, 1908 / 1910 בערך - כו סיון תש"ב, 11 ביוני 1942) רב בטרנוב שבגליציה, מחבר שו"ת אמרי כהן. נספה בשואה.

ביוגרפיה

נולד בטרנוב לאביו ר' שלמה, נכד ר' אליהו הורשובסקי (מחבר הספר 'אזור אליהו') מדרוהוביץ' ולאמו חיה לבית פרידמן. מגיל שתים עשרה ועד שנתו השש עשרה למד מפי הרב מאיר אריק, שחיבבו מאוד, ואף מזכירו בהערכה באחת מתשובותיו.
אביו ר' שלמה היה מחסידי בלז. מסופר שבילדותו של ר' יחיאל מיכל התלווה לאביו לביקור אצל האדמו"ר ר' יששכר דוב מבלז, והוא נפרד מהילד באזהרה חריגה, שכאשר יגדל ויחדש חידושי תורה יבחן אותם היטב, ואת אלו שאינם מדויקים יגנוז בשעת ביעור החמץ. בבגרותו היה קשור לאדמו"ר ר' אהרן רוקח מבלז.
בתרפ"ח (1928) נשא לאישה את מעכה הדס לבית וקסלר.
החל מתרצ"ג (1933) שימש כרב ודיין בטרנוב וכן כר"מ בישיבה שם. ספרו כולל כמה דרשות שבת תשובה בעירו. בשנותיו אלה הרבה להתכתב במשא ומתן הלכתי עם רבני דורו ואף פרסם מאמרים בבמות שונות.
נספה בשואה ביום כ"ו סיון תש"ב עם אשתו וילדיו.

ספרו

שו"ת אמרי כהן נדפס לראשונה על ידי המחבר בשנת תרצ"ז, עם הסכמות גדולי התורה באזור: הרב נחום וידנפלד, אחיו דוב בעריש ויידנפלד, בעל "דובב מישרים", והרב אהרן ואלקין, מחבר שו"ת זקן אהרן.  
הספר כולל תשובות של המחבר לשאלות שנשאל, רובן לרבנים בגליציה וחלקן גם לוורשה ואף לנירנברג. ציטוטים רבים מהספר מופיעים בספרות התורנית בזמננו.
הספר נדפס בשנית על ידי אחיינו במהדורת צילום, ניו יורק תשל"ג, ובשלישית במהדורה מתוקנת על ידי מכון חכמת שלמה, ירושלים תשס"ח. במהדורה השלישית נוספו עוד עשרות מחידושי המחבר שלוקטו מספרים וכתבי יד של רבנים שהיה עמהם במשא ומתן הלכתי, וכן כמה מאמרים של בני משפחה נוספים שנספו בשואה.
חלק נוסף משו"ת אמרי כהן היה מוכן בכתב יד, וכן ספרים נוספים: חידושים על מסכת בכורות ומסכתות נוספות, וביאור על פירוש אור החיים על התורה. חיבורים אלו אבדו בשואה.
M95

היסטוריה

M95  התגלתה ב-20 במרץ 1781, יחד עם הגלקסיה הסמוכה M96, על ידי עוזרו של שארל מסיה, האסטרונום הצרפתי פייר מאשן. מאשן דיווח על תגליתו למסיה, שצפה בה ב-24 במרץ וצירף אותה לקטלוג מסיה כשהוא מתאר אותה כ"ערפילית ללא כוכבים" ליד הכוכב 53 באריה ושאורה עמום מאוד. ויליאם הרשל צפה ב-M95 ב-11 במרץ 1784 וציין שהיא בהירה, גדולה, עם גרעין בהיר יותר מהשוליים שנראה כמו כמה כוכבים, ומוקף בערפיליות בצורה שמזכירה שביט. ג'ון הרשל צפה בה מספר פעמים בין השנים 1825 ו-1831 וציין שהיא בהירה ועגולה ובהירותה גדלה בהדרגה לכיוון המרכז. רק ב-1918 אחרי שצולמה בחשיפה ארוכה במצפה הכוכבים ליק, התגלה המבנה הספירלי שלה על ידי הוברט קרטיס.
ב-16 במרץ 2012 התגלתה ב-M95 הסופרנובה היחידה שנצפתה בה עד היום, סופרנובה 2012aw מסוג II, שבשיאה הגיעה לבהירות נראית מדרגה 13.

תצפית

M95 נמצאת כ-3.7 מעלות מצפון-מזרח לכוכב ρ (רו) באריה, כ-8.75 מעלות ממזרח לרגולוס וכ-8.25 מעלות ממערב-דרום-מערב לכוכב θ (תטא) באריה. עם בהירות נראית מדרגה 9.7 קשה לראותה באמצעות משקפת ונדרשים לשם כך משקפת איכותית ותנאי צפייה מיטביים. באמצעות טלסקופ חובבים ניתן לראותה בקלות ולהבחין בגרעין הבהיר יותר משאר הגלקסיה, אך במבנה הספירלי שלה ניתן להבחין רק באמצעות טלסקופ מקצועי. במרחק של כ-40 דקות קשת ממזרח-צפון-מזרח ל-M95 נמצאת M96 ו-M105 נמצאת כ-1.3 מעלות מצפון-מזרח לה.

תכונות

מישור הספירלה של M95 כמעט ניצב לקו הראייה אליה כך שניתן להבחין במבנה המלא שלה. אורך המוט המרכזי שלה כ-1.5 דקות קשת השקולות לאורך של כ-14,000 שנות אור. סביב המוט הזרועות הספירליות הדוקות וכמעט נסגרות לצורת טבעת. ליבת הגלקסיה מוקפת בטבעת קטנה יותר שקוטרה כ-2,000 שנות אור ובה ניתן להבחין באזורי H II שבהם מתרחשת יצירת כוכבים חדשים. מסתה של M95 מוערכת בכ-‎5×10¹⁰‎ מסות שמש, כעשירית ממסת שביל החלב וגודלה הזוויתי כ-7 דקות קשת שקול לקוטר של כ-45,000 שנות אור, כמחצית מקוטר שביל החלב.
M95 שייכת לקבוצת הגלקסיות אריה I שנקראת גם קבוצת M96 על שם הגלקסיה הגדולה והבהירה ביותר בקבוצה. חוץ מ-M95 ו-M96, חברות בקבוצה גם M105 ו-NGC 3384 וכן גלקסיות עמומות יותר שקשות לצפייה באמצעות ציוד חובבים.
חברים על הכוונת

עלילה

בוג הוא דוב גריזלי שאומץ בילדותו על ידי ציידת ולאחר שהוא תוקף את אליוט במהלך מופע תיאטרון שלו היא מרדימה אותו ו משחררת אותו לחופשי לאחר מכן. הוא פוגש את אליוט, צבי פטפטן שנזרק מהקהילה שלו ונלכד על ידי צייד. השניים נאלצים לסמוך אחד על השני ולאחד את כול חיות היער למלחמה נגד הציידים.
ארגון האוניברסיטאות העולמי

היסטוריה

הארגון הוקם בשנת 1950 כדי לקדם את החובה של אוניברסיטאות ומוסדות להשכלה גבוהה כמוסדות חברתיים לקדם, באמצעות הוראה, מחקר ושירותים, עקרונות של חירות האדם, צדק, כבוד, סולידריות אנושית, ותורמת, באמצעות שיתוף פעולה בינלאומי, לפיתוח ולחיזוק ההשכלה הגבוהה. הארגון משתף פעולה עם גורמים בינלאומיים, אזוריים ולאומיים שונים הפעילים בתחום ההשכלה גבוהה. הארגון ממוקם במטה אונסק"ו בפריז ופועל באופן עצמאי.
בשנת 2008 נבחר לראש הארגון חואן רמון דה לה פואנטה ממקסיקו אשר כיהן בתפקיד זה כארבע שנים.
בשנת 2016 נבחרה לראשות הארגון פאם פרידמן משוודיה.

ממשל

הגופים השולטים של ארגון האוניבסיטאות העולמי הם האספה הכללית והמועצה המנהלית. המזכירות מיישמת את האסטרטגיה שאומצה על ידי הגופים השולטים.

חברי הארגון

נכון ל-1 בינואר 2017, ארגון האוניברסיטאות העולמי כלל יותר מ-650 חברים (מוסדות, ארגונים, חברות קשורות ושותפים) בכ-130 מדינות ברחבי העולם. לארגון שני מוסדות להשכלה גבוהה מישראל - אוניברסיטת אריאל והטכניון - מכון טכנולוגי לישראל.
האמרקלט

האמרקלט היא להקת ת'ראש מטאל/דת' מטאל ישראלית שהוקמה בשנת 2010. הלהקה זכתה בתחרות ה"מטאל באטל" הלאומית של ואקן 2011.

היסטוריה

האמרקאלט הוקמה על ידי יקיר שוחט (Hangman) ואלעד מנור (The Fading, Acropolis) בשנת 2010. חברי הלהקה הנוספים הם גיא בן דוד (DEMENTED Sanity), אריה ארנוביץ' (The Fading) ומעין הניק. הופעתם הראשונה הייתה בבאר שבע יחד עם להקת המטאלקור Missing In Action ולהקת הדת' מטאל המודרנית Phantom Pain. מספר חודשים לאחר הקמתה, הלהקה הוציאה מיני אלבום עם חמישה שירים בשם Rise Of The Hammer.
במרץ 2011 השתתפה הלהקה בתחרות ה"מטאל באטל" ובתחרות הגרמנית בפסטיבל ואקן וזכתה במקום ראשון. כפרס, הלהקה הופיע בהופעה רשמית בואקן 2012. בנובמבר של אותה שנה, הלהקה פתחה את סיבוב ההופעות באירופה עם D.R.I האמריקאית ופסטיבלים נוספים, בד בבד עם עבודה על אלבום הבכורה שלה.
ב-20 באפריל 2012 שוחרר אלבום הבכורה Anthems of the Damned, שכולל בתוכו ביצוע לשיר Fast As A Shark של הלהקה הגרמנית Accept.
כחודש לפני צאת האלבום, הלהקה יצאה לסיבוב הופעות נוסף באירופה לצורך קידומו, והייתה להקת החימום לספולטורה. קצת לפני סיבוב ההופעות עם ספולטורה החליט גיטריסט הלהקה גיא בן דוד לפרוש מההרכב. הוא הוחלף ביותם נגור, גיטריסט להקת הגרוב מטאל Shredhead].
בפברואר 2014 יצא אלבומה השני של הלהקה, Steelcrusher.

סגנון מוזיקלי

סגנון הלהקה הוא ת'ראש מטאל, עם השפעות של דת' מטאל. אפשר למצוא השפעות של אקסודוס, At the Gates,‏ The Crown, ‏Destruction ו-Atheist. סגנונה של הלהקה איננו ת'ראש מטאל טהור כמו שמרבית מעריציה חושבים. יש בו גם אלמנטים של דת' מטאל, הארדקור פאנק, דת' מטאל מלודי ובלאק מטאל. מכיוון שכל נגן מההרכב נמצא בלהקה משלו הוא מוסיף מהלהקה שלו קצת מעולמו מהלהקה האחרת שהוא משתתף בה.
פורבס טרוול גייד

פורבס טראבל גייד (באנגלית: Forbes Travel Guide; בעבר נקרא Mobil Guide או Mobil Travel Guide) הוא סדרת מדריכי נסיעות עבור מלונות ומסעדות אותם הם מדרגים, נודעים כיום כפורבס טראבל גייד.
נוסד על ידי מוביל (Mobil) ב-1958, הוא מדריך הנסיעות הוותיק ביותר בארצות הברית. את הדירוג מעניקים חברי צוות אנונימיים שעובדים בשכר. הניקוד הוא מאחד עד חמישה כוכבים, לא ניתנים חצי נקודה או אפס נקודות), בהתבסס על מדדים אובייקטיביים. דירוג של ארבעה או חמישה כוכבים נחשב לכבוד גדול, כשרק 70-60 בתי מלון ומסעדות מקבלים את הניקוד המקסימלי. הדירוג משמש כתו איכות, שבו חברת  Mobil רושמת כסימן מסחרי את הביטויים והסמלים המייצגים את דירוגי כוכבים, ומתירה רק למוסדות מדורגים להציג אותם.
למרות שהמדריך פחות יוקרתי ממדריך מישלן האדום מפעילה  Mobil שיטה דומה של המלצות ודירוגים, בהם נכללים רק מוסדות שעברו את הבדיקות שלה. לשם דוגמה, היא כוללת רק 9,000 מתוך 50,000 בתי המלון בארצות הברית.
בתחילה היו המדריכים אזוריים, והוגבלו לארצות הברית וקנדה. מאוחר יותר, החלה Mobil להציג מדריכי ערים ומדינות  וב-2007 מדריכים לערים בינלאומיות. המדריכים ראו אור בדפוס בידי ExxonMobil Travel Publications,  ונכון לשנת 2005 מופיעים המדריכים בגרסתם המקוונת בידי HowStuffWorks.com.
באוקטובר 2009 העניקה, ExxonMobil את הרישיון לכתב העת פורבס, שכינה תחת שמו מספר מדריכים, לדוגמה Forbes Travel Guide, Forbes Five Stars וכן הלאה. פורבס השיק גרסאות מעודכנות של מדריכים שונים בשלהי 2009, עם תוכניות להשלים את העדכון בראשית 2010.

שיטת דרוג המסעדות

המדריך מעניק כוכב עד חמישה כוכבים. במדריך כתוב: "כל מסעדה שלה דרוג כוכבים של מוביל היא מומלצת – אלו עם הדירוג הגבוה יותר עברו בדיקות קפדניות והערכה של רמת השירות והן נמנות עם קבוצת העילית של המסעדות, הידועות בשל הבישול, השירות, העיצוב והתצוגה יוצאי הדופן." 
נכון לשנת 2009 עשרים מסעדות בארצות הברית מדורגות בחמישה כוכבים. 
"קבוצת עילית, מסעדות חמשת הכוכבים של מוביל מעבירות חוויית אכילה ללא רבב, מספקות בעקביות אוכל בלתי רגיל, שירות עילאי, עיצוב אלגנטי והגשה יפהפייה. נוכח בהן כל פרט שכלול בחוויה.
כפפה

שימושי כפפות

כפפות יכולות לשמש להגנת כף היד ולשיפור הנוחות של המשתמש בכפפה כנגד חום, קור, נזק פיזי כתוצאה מחיכוך, מפגיעת חומרים כימיקליים וממחלה, או לספק הגנה מדברים שאין לגעת בהם ביד חשופה. כפפות העשויות מלטקס (חומר הגלם בתעשיית הגומי), גומי או ויניל משמשות עובדים במקצועות הבריאות כאמצעי הגייני וכן למניעת הדבקת העובד. חוקרי משטרה עוטים כפפות כדי לעבוד בזירת פשע באופן שאינו פגוע בראיות הנמצאות בזירה. פושעים רבים עוטים כפפות כדי שלא להותיר טביעות אצבע וכדי להקשות על חקירת פשעיהם. בכדורגל, משתמש השוער בכפפות לריכוך המגע עם הכדור ולאחיזה טובה יותר.
כפפות יכולות גם לשמור על חום גוף גבוה ולפיכך יכולות למנוע התקררות שעלולה להביא למחלות, כגון: מחלת רנו. החום גם יכול לעזור למערכת החיסונית לתפקד באופן יותר טוב, ובאופן כללי, רוב האנשים משתמשים בכפפות כשקר להם, למטרות חימום.
כפפות חסרות כיסוי לאצבעות היד מאפשרות שימוש גמיש יותר באצבעות, כך למשל למעשנים או לנגנים. קיימות כפפות חסרות כיסוי לאצבעות אף לרוכבי אופניים. קיימות כפפות המכילות שרוול המכסה את הזרוע, או את חלקה. 
כפפות יוצרו מחומרי מגוונים הכוללים כותנה, צמר, עור, גומי, לטקס, נאופרן (Neoprene) וחוטי מתכת ארוגים. קיימות כפפות מודרניות עשויות מקבלר (Kevlar) המגינות על כף היד מפני חתכים. כפפות המחוברות לשרוולים הם חלק בלתי נפרד מחליפות לחץ ומחליפות חלל. כפפות המצויות בחליפות חלל חייבות לשלב עמידות גבוהה ביותר והגנה מן הסביבה העוינת עם מידה של גמישות וחדירות לתחושת מישוש, המאפשרת לאסטרונאוט לבצע את מלאכתו.
כפפות מסוגים שונים מיוצרות ברחבי תבל. רוב הכפפות האופנתיות היקרות ביותר עדיין מיוצרות בצרפת וחלקן בקנדה. כפפות גברים זולות יותר מיוצרות במדינת ניו יורק. העיר גלוברסויל (Gloversville) (באנגלית "עיר יצרני הכפפות") שבמדינת ניו יורק נחשבת עד היום למרכז עולמי לייצור כפפות. בעת האחרונה עובר חלק ניכר מייצור הכפפות למדינות מזרח אסיה.

היסטוריה

כפפות הן פריט לבוש עתיק ביותר. בהתאם לתרגומים מסוימים לשירת הומרוס האודיסיאה, לארטס (יוונית Λαέρτης) אביו של אודיסאוס, מתואר כלובש כפפות בעודו פוסע בגנו וכדי להימנע מדקירות הפטל. הרודוטוס בספרו ההיסטריה של הרודוטוס (440 לפנה"ס), מספר כיצד שליט ספרטה, לאוטיכידס, הורשע בעוון קבלת שוחד של כפפה מלאה בכסף. אף בהיסטוריה הרומית קיימים אזכורים לשימוש בכפפות. בהתאם לפליניוס הצעיר (שנת 100 לספירה לערך), הכתבן-קצרן של דודו (פליניוס הזקן) לבש כפפות בעת החורף כדי שלא לעכב את עבודת החכם.
בימי קדם נעשה שימוש בכפפות אף כהצהרת אופנה, לצרכים טקסיים ודתיים. גבירות אירופאיות ובריטיות החלו עוטות כפפות במאה השלוש עשרה כקישוט אופנתי. הכפפות היו עשויות כותנה ומשי ולעיתים הגיעו עד לגובה המרפק. רק במאה השש עשרה הגיעו הכפפות לשיא פיתוחן האופנתי, כאשר המלכה אליזבת הראשונה עטתה כפפות עם רקמה עשירה ומשובצת באבני חן.
כפפות רקומות ומשובצות באבני חן היו אף חלק מן הסמל המלכותי של קיסרים ומלכים. ההיסטוריון מתיו פריז (1200–1259 לערך) כותב כי המלך הנרי השני מאנגליה נקבר בשנת 1189 בגלימות המלכות, כאשר כתר זהב על ראשו וכפפות לידיו. כפפות נמצאו אף על ידיו של ג'ון מלך אנגליה כאשר קברו נפתח בשנת 1797 וכן על ידיו של המלך אדוארד הראשון כאשר קברו נפתח בשנת 1774.
כפפות כמורה הן קישוט דתי הנמצא בשימוש על ידי האפיפיור, הקרדינלים והבישופים. השימוש בכפפות נעשה אך ורק בעת המיסה. תחילת השימוש בכפפות בטקסי המיסה מקורו כנראה במאה העשירית וההשערה היא כי מטרתן לשמור על ניקיון כפות הידיים לצורך הטקס.
סמרו

מיתולוגיה

על פי המיתולוגיה המקומית הגיע ההר לאידונזיה מהודו. אגדה שהועלתה על הכתב במאה ה-16 מציינת שההר שכן תחילה בחלקו המערבי של האי, אך בשל משקלו החל האי לנטות ולכן הועבר ההר לחלקו המזרחי. אגדה זו מסבירה את שרשרת האיים לאורך דרום האי, אשר נוצרו בעת מעבר ההר מזרחה, ואת הקלדרה שבראשו, אשר אף היא נוצרה בעת התמוטטות שאירעה במהלך המעבר.
פדרו דה אשקובר

חייו

דה אשקובר נולד בפורטו, ממלכת פורטוגל, אבל דבר אינו ידוע על חייו עד שהחל לעבוד בשירות איזבלה הראשונה, מלכת קסטיליה בשנת 1489. שם משפחתו קסטיליאני במקורו, ואפשר שנולד למהגרים קסטיליאנים או לצאצאיהם, שהתיישבו בפורטו, אבל בני קסטיליה ראו בו פורטוגזי.
דה אשקובר היה זמר בקאפלה הקתולית של המלכה במשך עשר שנים, וברור שעבד גם כמלחין בתקופה זו; נוסף לכך היה החבר היחיד בקאפלת המלכה שהוזכר ברשומות הקאפלה כפורטוגזי. בשנת 1499 חזר לפורטוגל מולדתו, אבל בשנת 1507 קיבל הצעת עבודה, שלה נענה בחיוב, כמאסטרו דה קאפילה בקתדרלה בסביליה.
בתקופת כהונתו בקתדרלה היה ממונה על נערי המקהלה, משרה שכללה השגחה על מגוריהם וארוחותיהם של הנערים נוסף ללימודי הזמרה; הוא התלונן על שכרו הנמוך, ובסופו של דבר התפטר. בשנת 1521 עבד בפורטוגל, כמסטרה דה קאפלה אצל הנסיך דום אלפונסו, הנסיך-קרדינל של פורטוגל, בנו של מנואל הראשון, מלך פורטוגל. קריירה זו הסתיימה, ככל הנראה, בכי רע, כיון שהאזכור האחרון לחייו שם היא רשומה במסמך משנת 1535, לפיו הידרדר לאלכוהוליזם וחי בדלות מחפירה. הוא מת באבורה.

מוזיקה והשפעה

שתי מיסות של אשקובר שרדו בשלמותן, אחת מהן רקוויאם (מיסה פרו דפונקטיס - מיסה למתים), המוקדמת ביותר מאת מלחין מחצי האי האיברי. במכלול יצירתו המוכר גם מגניפיקט, 7 מוטטים (בהם "סטבאט מאטר" אחד), 4 אנטיפונים, 8 שירי קודש ו-18 וילאנצ'יקוס, אבל סביר מאוד להניח, שבשלל היצירות האנונימיות שבכתבי היד הפורטוגזיים והספרדיים קיימות לא מעט יצירות נסתרות משלו. המוזיקה שלו הייתה פופולרית, כפי שאפשר ללמוד מהופעתם של העתקים במקומות רחוקים; לדוגמה, כותבים ילידים העתיקו שניים מכתבי היד שלו בגואטמלה. המוטט שלו Clamabat autem mulier Cananea נהנה במיוחד משבחי בני תקופתו, ושימש מקור ליצירות אינסטרומנטאליות מאת מלחינים מאוחרים יותר.
יצחק קדמן

ביוגרפיה

יצחק קדמן נולד בישראל לאברהם ושושנה קופמן. בעל תואר דוקטור למדיניות חברתית מטעם אוניברסיטת ברנדייס, בעל תואר ראשון בעבודה סוציאלית ותואר שני בתקשורת המונים. בעבר היה מרצה באוניברסיטה העברית ובאוניברסיטת בן-גוריון, במסגרת החוג לעבודה סוציאלית. כמו כן, היה קדמן מנהלו של איגוד העובדים הסוציאליים בישראל ויועץ לוועדת הכנסת המיוחדת להתעללות בילדים.

קריירה

בשנת 1986 הקים קדמן את המועצה לשלום הילד, למען קידום זכויות הילד בישראל.
בינואר 2008 נבחר קדמן על ידי איגוד המפרסמים בישראל לאיש השיווק של החודש על תרומתו לקידום זכויות הילדים בארץ.
בחודש מרץ 2016 הודיע קדמן על פרישתו מתפקיד מנכ"ל הארגון.
נשוי לכדורסלנית העבר ענת דרייגור ואב לשתי בנות.
קדמן תומך במעורבות ממשלתית בכלכלה ויצא כנגד המדיניות של כלכלה חופשית מבית מדרשו של מילטון פרידמן. כאשר בשנת 1986 שר החוץ של ארצות הברית, ג'ורג' שולץ, העניק לראש הממשלה יצחק שמיר עותק של הספר "החופש לבחור" יצא קדמן עם עמיתים בקריאה לראש הממשלה להשיב את המתנה.